b'\n_START_ARTICLE_\nLuca Signorelli\n_START_PARAGRAPH_\nLuka Sinjorelis (it. Luca Signorelli, tikr. Luca d\xe2\x80\x99Egidio di Ventura, apie 1445\xe2\x80\x9350\xc2\xa0\xe2\x80\x93 1523\xc2\xa0m. spalio 16 d.)\xc2\xa0\xe2\x80\x93 ital\xc5\xb3 renesanso dailininkas. Svarbiausiu jo darbu laikomas fresk\xc5\xb3 ciklas Orvjeto katedroje (1499\xe2\x80\x931504).\n_START_SECTION_\nBiografija\n_START_PARAGRAPH_\nLuka Sinjorelis gim\xc4\x97 apie 1441\xe2\x80\x9350\xc2\xa0m. Kortonoje, Toskanoje. \xc5\xbdini\xc5\xb3 apie jo jaunyst\xc4\x99 nei\xc5\xa1lik\xc4\x99. Manoma, kad jis buvo Pjero dela Fran\xc4\x8deskos mokiniu Sansepolkro miestelyje, o v\xc4\x97liau pad\xc4\x97jo Pjerui \xc5\xa1iojo darbuose Arece. Ankstyvuosius Lukos darbus sunku nustatyti d\xc4\x97l pana\xc5\xa1umo \xc4\xaf kit\xc5\xb3 Pjero dela Fran\xc4\x8deskos pasek\xc4\x97j\xc5\xb3 ir mokini\xc5\xb3. 1470\xc2\xa0m. Luka ved\xc4\x97 Gallizia di Piero Carnesecchi, su kuria susilauk\xc4\x97 4 vaik\xc5\xb3._NEWLINE_Pirmieji dokumentuoti Lukos darbai yra \xc4\x8cita di Kastelo mieste 1474\xc2\xa0m. Po to Luka lank\xc4\x97si Florencijoje, kurioje patyr\xc4\x97 broli\xc5\xb3 Pollaiuolo darb\xc5\xb3 \xc4\xaftak\xc4\x85. 1477\xe2\x80\x9380\xc2\xa0m. Sinjorelis dirbo Loreto miesto ba\xc5\xbeny\xc4\x8diose. 1479\xc2\xa0m. buvo i\xc5\xa1rinktas \xc4\xaf gimtojo miesto Kortonos taryb\xc4\x85 kaip magistratas, kuriuo i\xc5\xa1buvo iki mirties. Ma\xc5\xbedaug nuo 1480 iki 1484\xc2\xa0m. kartu su kitais Florencijos dailininkais popie\xc5\xbeiaus kvietimu dirbo Siksto koply\xc4\x8dioje Romoje. Luka nebuvo pa\xc5\xbeym\xc4\x97tas samdytu ir grei\xc4\x8diausiai dirbo tik kaip Perud\xc5\xbeino pagalbininkas. Freskoje \xe2\x80\x9eMoz\xc4\x97s testamentas ir mirtis\xe2\x80\x9c atpa\xc5\xbe\xc4\xafstama Sinjorelio ranka, nors grei\xc4\x8diausiai jis dirbo pagal Perud\xc5\xbeino nurodymus ir didesnioji freskos dalis priskiriama dabar Bartolomeo della Gatta._NEWLINE_1484\xc2\xa0m. Sinjorelis dirbo Perud\xc5\xbeos katedroje, apie 1490\xc2\xa0m.\xc2\xa0\xe2\x80\x93 Volteros mieste, nors daugiausiai laiko leido Florencijoje. 1497\xe2\x80\x9398\xc2\xa0m. Sinjorelis atliko grup\xc4\x99 fresk\xc5\xb3 \xc5\xa0v. Benedikto gyvenimo tema Monte Oliveto Maggiore vienuolyne prie Sienos. Nuo 1499 iki 1504\xc2\xa0m. dirbo Orvjeto katedroje, kurioje suk\xc5\xabr\xc4\x97 savo reik\xc5\xa1mingiausius darbus\xc2\xa0\xe2\x80\x93 freskas San Brizio koply\xc4\x8dioje. \xc5\xa0ios freskos perpildytos nuog\xc5\xb3 fig\xc5\xabr\xc5\xb3, kurios v\xc4\x97liau padar\xc4\x97 \xc4\xafsp\xc5\xabd\xc4\xaf Mikeland\xc5\xbeelui. I\xc5\xa1 fig\xc5\xabr\xc5\xb3 vaizdavimo galima sp\xc4\x97ti, kad Luka Sinjorelis, jas tapydamas grei\xc4\x8diausiai naudojosi k\xc5\xabn\xc5\xb3 skrodimo \xc5\xbeiniomis. Dal\xc4\xaf fresk\xc5\xb3 prie\xc5\xa1 50 met\xc5\xb3 jau buvo prad\xc4\x97j\xc4\x99s Fra And\xc5\xbeelikas. Manoma, kad vienoje freskoje Luka \xc4\xafam\xc5\xbeino save ir Fra And\xc5\xbeelik\xc4\x85 vienuoli\xc5\xb3 portretais. Atlik\xc4\x99s \xc5\xa1iuos darbus Sinjorelis gr\xc4\xaf\xc5\xbeo \xc4\xaf Korton\xc4\x85._NEWLINE_Apie 1507\xc2\xa0m. Sinjorelis dirbo Sienoje, 1508\xc2\xa0m. popie\xc5\xbeius j\xc4\xaf su kitais dailininkais,pakviet\xc4\x97 dirbti Vatikano r\xc5\xabmuose, ta\xc4\x8diau \xc5\xa1ie projektai buvo nutraukti, kai popie\xc5\xbeius visus \xc5\xa1iuos darbus patik\xc4\x97jo atlikti Rafaeliui. Gyvenimo pabaig\xc4\x85 Sinjorelis praleido Kortonoje, v\xc4\x97lesni jo darbai labai varijuoja kokybe, manoma, kad daugel\xc4\xaf j\xc5\xb3 atlikin\xc4\x97jo jo mokiniai. Luka Sinjorelis mir\xc4\x97 1523\xc2\xa0m. spalio 16 d. Sp\xc4\x97jama, kad palaidotas San Francesco (\xc5\xa0v. Pranci\xc5\xa1kaus) ba\xc5\xbeny\xc4\x8dioje Kortonoje.'